b'\n_START_ARTICLE_\nBrahim Boulami\n_START_PARAGRAPH_\nBrahim Boulami (s. 20. huhtikuuta 1972) on marokkolainen estejuoksija. H\xc3\xa4n on olympiamitalisti Khalid Boulamin veli._NEWLINE_Boulami osallistui G\xc3\xb6teborgin MM-kilpailuihin 1995, mutta karsiutui esteiss\xc3\xa4 v\xc3\xa4lieriss\xc3\xa4. Seuraavana vuonna h\xc3\xa4n juoksi Atlantan olympialaisissa seitsem\xc3\xa4nneksi ajalla 8.23,13. 1997 h\xc3\xa4n voitti V\xc3\xa4limeren kilpailut sek\xc3\xa4 sijoittui Torinon maastojuoksun MM-kilpailuissa pitk\xc3\xa4ll\xc3\xa4 matkalla kahdenneksikymmenenneksitoiseksi, Ateenan MM-kilpailuissa kymmenenneksi ja GP-finaalissa seitsem\xc3\xa4nneksi. Vuonna 1998 Boulami voitti pronssia Afrikan-mestaruuskilpailuissa ja juoksi Marrakechin maastojuoksun MM-kilpailuissa lyhyell\xc3\xa4 matkalla kuudenneksi._NEWLINE_Boulami oli Sydneyn olympialaisissa esteiss\xc3\xa4 seitsem\xc3\xa4s. 2001 h\xc3\xa4n sijoittui Oostenden maastojuoksun MM-kilpailuissa lyhyell\xc3\xa4 matkalla yhdeks\xc3\xa4nneksi ja Edmontonin MM-kilpailuissa kymmenenneksi ajalla 8.21,95. 24. elokuuta 2001 Boulami juoksi Brysselin GP-kilpailussa uuden maailmanenn\xc3\xa4tysajan 7.55,28. Enn\xc3\xa4tyksens\xc3\xa4 my\xc3\xb6t\xc3\xa4 h\xc3\xa4nest\xc3\xa4 tuli ensimm\xc3\xa4inen ei-kenialainen 3\xc2\xa0000 metrin esteiden maailmanenn\xc3\xa4tyksen haltija 23 vuoteen. Kauden lopussa h\xc3\xa4n voitti GP-finaalin ajalla 8.16,14. Boulami voitti 2002 Afrikan-mestaruuden estejuoksussa. 16. elokuuta 2002 h\xc3\xa4n juoksi Z\xc3\xbcrichin Kultaisen liigan kilpailussa uuden maailmanenn\xc3\xa4tysajan 7.53,17, mutta my\xc3\xb6hemmin k\xc3\xa4vi ilmi, ett\xc3\xa4 h\xc3\xa4n oli antanut p\xc3\xa4iv\xc3\xa4\xc3\xa4 aiemmin doping-n\xc3\xa4ytteen, joka sis\xc3\xa4lsi EPO-hormonia. Boulami oli kilpailukiellossa 28. elokuuta 2002 \xe2\x80\x93 27. elokuuta 2004._NEWLINE_Boulami palasi radoille kilpailukieltonsa p\xc3\xa4\xc3\xa4tytty\xc3\xa4 ja juoksi Helsingin MM-kilpailuissa 2005 esteiss\xc3\xa4 nelj\xc3\xa4nneksi. Kauden lopussa h\xc3\xa4n oli IAAF:n yleisurheilufinaalissa kuudes.'